Galasiërs 1 ABA - Ek, Paulus, en al die gelowiges hier - Bible Search
2 Korintiërs 13 Galasiërs 2
1-2Ek, Paulus, en al die *gelowiges hier saam met my, skryf hierdie brief vir julle wat woon in die gemeentes in Galasië. Ek is ’n *apostel, maar dit is nie ’n mens of mense wat my gekies het nie. Jesus Christus en God die Vader het my gekies, God wat vir Jesus weer laat lewe het nadat Hy gesterf het.
3Ek bid dat God ons Vader en die Here Jesus Christus *genadig sal wees vir julle en dat Hy vir julle vrede sal gee. 4Christus het gedoen wat God ons Vader wou hê, Hy het gesterf om ons sondes weg te neem. So het Hy ons gered van hierdie slegte wêreld waarin ons lewe. 5Daarom moet ons vir God prys, altyd en altyd. Amen.
Daar is net een goeie boodskap
6Ek is verbaas dat julle in Galasië so gou die *genade van God vergeet het. Hy was baie goed vir julle, Hy het vir Christus gestuur. God het gesê julle behoort aan Hom. Maar nou glo julle ’n ander boodskap. 7Julle moet besef dat daar nie ’n ander goeie boodskap is nie. Die mense daar by julle wat vir julle ’n ander boodskap leer, maak julle deurmekaar en hulle maak die goeie boodskap van Christus vals. 8Niemand mag vir julle iets anders preek nie, hy mag net die goeie boodskap preek wat ek gepreek het. Ek mag nie ’n ander boodskap preek nie, en ’n *engel uit die hemel mag ook nie. As iemand dit doen, dan sal God hom straf! 9Ek sê weer vir julle: Julle het die goeie boodskap by my gehoor, en God sal elkeen straf wat ’n ander boodskap preek!
10Daar is mense wat sê ek gebruik mooi woorde sodat mense of God moet dink ek is goed. Hulle sê ek probeer dinge sê waarvan mense hou. Dit is nie waar nie. As ek dit doen, dan is ek nie ’n *dienaar van Christus nie.
Die boodskap wat Paulus preek, kom van Jesus Christus
11Vriende, dit is vir my baie belangrik dat julle dít moet besef: Die goeie boodskap wat ek preek, kom nie van mense nie. 12Ek het die boodskap nie by mense gekry nie, ek het dit ook nie by iemand geleer nie. Jesus Christus het dit self vir my gegee toe Hy aan my *verskyn het.
God het Paulus se lewe verander
13Julle het gehoor hoe ek voorheen gelewe het toe ek net die Joodse godsdiens geken het. Ek het baie baie slegte dinge gedoen aan die kerk van God, ek het probeer om die mense van die kerk dood te maak. 14Ek was ’n baie beter Jood as al die baie ander Jode wat so oud was soos ek. Ek was baie meer gehoorsaam aan die dinge wat ons *voorouers vir ons geleer het.
15Maar God het my gekies voordat ek gebore is. Hy was baie goed vir my en Hy het my ’n *apostel gemaak. Hy het besluit 16om sy Seun vir my te wys sodat ek vir die *heidene kon gaan vertel van sy Seun. Nadat ek Hom gesien het, het ek nie vir ander mense gaan vra wat hulle van Hom weet nie. 17Ek het ook nie na Jerusalem gegaan nie, na die mense toe wat vóór my apostels geword het nie. Nee, ek het na die land Arabië gegaan en ek het later weer teruggegaan na die stad Damaskus.
18Drie jaar later het ek na Jerusalem gegaan om vir *Sefas te leer ken. Ek het twee weke by hom gebly. 19Ek het nie een van die ander apostels gesien nie, ek het net vir Jakobus, die broer van die Here, gesien. 20Ek skryf vir julle die waarheid, die Here is my *getuie.
21Later het ek na die provinsies Sirië en Silisië gegaan. 22Die gemeentes van die Christene in die provinsie Judea het my nie geken nie. 23Hulle het net gehoor die mense sê: “Paulus het verander, hy het voorheen baie slegte dinge aan ons gedoen en hy het probeer om ons geloof te breek, maar nou vertel hy vir almal dat hulle in Christus moet glo.” 24En hulle het God geprys omdat ek verander het.